L 161/114
MT
Il-Ġurnal Uffiċjali tal-Unjoni Ewropea
16.6.2022
163.
Barra minn hekk, meta tivvaluta l-effetti pożittivi tal-għajnuna għall-finanzjament ta’ riskju li għandha titwieżen kontra l-effetti negattivi tagħha fuq il-kompetizzjoni u l-kummerċ, il-Kummissjoni tista’ tqis, fejn rilevanti, iċ-ċirkostanza li l-għajnuna tipproduċi effetti pożittivi oħrajn, minbarra l-kontribuzzjoni tagħha għall-għoti ta’ finanzjament ta’ riskju.
Dan jista’ jkun il-każ meta jiġi stabbilit li, minbarra li jippermetti lill-kumpaniji jikbru jew jiżviluppaw attivitajiet ġodda, u jiġġeneraw tkabbar ekonomiku, l-investiment ta’ finanzjament ta’ riskju jikkontribwixxi sostanzjalment b’mod partikolari għat-tranżizzjoni diġitali jew għat-tranżizzjoni lejn attivitajiet ambjentalment sostenibbli, inkluż attivitajiet b’livell baxx ta’ emissjonijiet ta’ karbonju, b’newtralità klimatika jew reżiljenti għall-klima, għal ktajjen ta’ valur reżiljenti, jew għal żvilupp ta’ żoni assistiti.
Fil-valutazzjoni tal-effetti pożittivi li għandhom jitqiesu, fejn applikabbli, il-Kummissjoni se tagħti attenzjoni partikolari lill-kriterji għal attivitajiet ekonomiċi ambjentalment sostenibbli stipulati fl-Artikolu 3 tar-Regolament (UE) 2020/852, inkluż il-prinċipju “La tagħmilx ħsara sinifikanti”, jew metodoloġiji komparabbli oħra (58).
164.
Sabiex il-Kummissjoni tkun tista’ tivvaluta kif xieraq l-effetti pożittivi mistennija tal-għajnuna f’termini ta’ żvilupp tal-attivitajiet ikkonċernati, l-Istat Membru jenħtieġ li jistabbilixxi objettiv ċar u speċifiku (jew sensiela ta’ objettivi) li jindirizza l-falliment tas-suq jew ostaklu rilevanti ieħor identifikat mill-valutazzjoni ex ante.
Id-daqs u d-durata tal-miżura jenħtieġ li jkunu adegwati għal dawk l-objettivi.
Barra minn hekk, l-Istat Membru jrid jiddefinixxi wkoll l-indikaturi tal-prestazzjoni rilevanti, abbażi tar-riżultati tal-valutazzjoni ex ante biex il-Kummissjoni tkun tista’ tkejjel l-effetti mistennija tal-għajnuna fir-rigward tal-objettivi segwiti.
L-indikaturi tal-prestazzjoni jistgħu jinkludu: (a) l-investiment meħtieġ jew previst fis-settur privat; (b) l-għadd mistenni ta’ benefiċjarji finali li jsir investiment fihom, inkluż l-għadd ta’ negozji ġodda u SMEs ġodda; (c) l-għadd stmat ta’ impriżi ġodda maħluqa matul l-implimentazzjoni tal-miżura ta’ finanzjament ta’ riskju u b’riżultat tal-investimenti ta’ finanzjament ta’ riskju; (d) l-għadd ta’ impjiegi maħluqa fl-impriżi tal-benefiċjarji finali bejn id-data tal-ewwel investiment ta’ finanzjament ta’ riskju taħt il-miżura ta’ finanzjament ta’ riskju u l-ħruġ; (e) fejn xieraq, il-proporzjon ta’ investimenti magħmula f’konformità mat-test tal-operatur tal-ekonomija tas-suq; (f) l-istadji importanti u l-iskadenzi li fihom ċerti ammonti jew perċentwali predefiniti tal-baġit għandhom jiġu investiti; (g) ir-redditi jew ir-rendimenti li mistennija jiġu ġġenerati mill-investimenti; (h) fejn ikun xieraq, l-applikazzjonijiet għal privattivi li għandhom isiru mill-benefiċjarji finali, matul l-implimentazzjoni tal-miżura ta’ finanzjament ta’ riskju; (i) fejn ikun xieraq, it-tisħiħ tar-reżiljenza tal-ktajjen tal-provvista kritiċi (eż. is-setturi tas-saħħa, tal-elettronika, tal-ajruspazju, tal-użu doppju u tad-difiża), u t-tisħiħ tal-iżvilupp teknoloġiku.
165.
L-indikaturi msemmija fil-paragrafu 164 huma rilevanti biex juru li l-għajnuna għall-finanzjament ta’ riskju hija mistennija li tagħti l-effetti pożittivi f’konformità mal-objettivi li ġew stabbiliti.
B’mod partikolari, l-indikaturi jippermettu l-valutazzjoni tal-effettività tal-miżura u l-valutazzjoni tal-validità tal-istrateġiji tal-investiment imfassla mill-intermedjarju finanzjarju fil-kuntest tal-proċess tal-għażla.
166.
Fejn tintuża miżura ta’ finanzjament ta’ riskju, parzjalment jew kompletament, biex tappoġġa impriżi li reċentement ġew rikonoxxuti/mogħtija premju għall-innovazzjoni f’konformità mal-kriterji stabbiliti fl-attivitajiet ta’ CASSANI jew ingħataw tikketta tal-kwalità tas-Siġill ta’ Eċċellenza mill-EIC, jew biex tikkoinvesti mal-Fond talEIC jew biex tipprovdi investiment ta’ segwitu fir-rigward tal-Aċċeleraturi għall-Bidu ta’ Negozju (59), il-Kummissjoni tista’ taċċetta li l-Istat Membru juża l-istess Indikaturi ta’ Prestazzjoni Ewlenin kif jagħmlu CASSINI jew l-EIC, rispettivament.
3.2.5.2.
L - effe tti n ega ttiv i li jr i d u j i tq iesu
167.
Il-miżura ta’ għajnuna mill-Istat trid titfassal b’tali mod li tillimita d-distorsjonijiet tal-kompetizzjoni u talkummerċ fis-suq intern.
Fil-każ ta’ miżuri ta’ finanzjament ta’ riskju, l-effetti negattivi potenzjali għandhom jiġu vvalutati f’kull livell fejn l-għajnuna tista’ tkun preżenti: l-investituri, l-intermedjarji finanzjarji u l-maniġers tagħhom, u l-benefiċjarji finali.
(58) Għall-miżuri li huma identiċi għal miżuri fi ħdan il-Pjanijiet għall-Irkupru u r-Reżiljenza kif approvati mill-Kunsill, din il-kundizzjoni titqies bħala ssodisfata, peress li l-konformità tagħhom mal-prinċipju “La tagħmilx ħsara sinifikanti” diġà ġiet ivverifikata.
(59) F’konformità mal-Artikolu 48 tar-Regolament (UE) 2021/695 (ara n-nota 26 f’qiegħ il-paġna).